## Ruth Merino destaca que més de 424.000 valencians es beneficien de les noves deduccions fiscals per gastos sanitaris o esportius en el seu primer any

*** Les deduccions reservades a persones amb rendes mitjanes i baixes han beneficiat 288.002 contribuents que s’han estalviat en total 28,93 milions d’euros en els seus gastos sanitaris
* Quant a les deduccions per pràctica esportiva, l’estalvi mitjà s’eleva a 92 euros per declaració i l’abast total ha sigut de 248.606 contribuents
* El caràcter acumulatiu de la mesura permet a 112.005 declarants aplicar-se les dos rebaixes en la declaració de l’IRPF de 2023**

La consellera d’Hisenda, Economia i Administració Pública, Ruth Merino, ha destacat que 288.002 contribuents s’han aplicat en la seua última declaració de la renda les noves deduccions fiscals per gastos associats a la salut, mentres que les persones beneficiàries de les deduccions per pràctica esportiva han sigut 248.606.

“Estem enormement satisfets de la bona acollida que han tingut les noves deduccions fiscals socials per a ajudar a afrontar gastos quotidians com els del dentista, els vidres graduats o la quota del gimnàs. Les xifres del primer any demostren l’encert de la política fiscal social d’este Consell”, ha manifestat la consellera d’Hisenda.

Ruth Merino ha valorat en estos termes l’impacte de les sis deduccions que els contribuents de la Comunitat Valenciana amb rendes mitjanes i baixes s’han pogut aplicar per primera vegada en la declaració de la Renda de 2023 per a deduir-se gastos relacionats amb la salut mental, oftalmologia o salut bucodental, a més dels derivats de la pràctica esportiva.

En concret, les deduccions per gastos en salut inclouen tractaments de salut bucodental no estètics, vidres graduats i lents de contacte, però també els gastos pel tractament de malalties cròniques d’alta complexitat, rares o per dany cerebral adquirit o alzhèimer.

Les 288.002 persones que s’han aplicat esta deducció en la declaració de l’IRPF de 2023 s’han estalviat en total 28,93 milions d’euros, una mitjana de 100 euros.

Pel que fa a la deducció per pràctica esportiva i activitats saludables, la deducció general és del 30 %, però pot arribar fins al 100 % si el declarant és major de 75 anys o té una discapacitat igual o superior al 65 %, amb un màxim de 150 euros.

En este cas han resultat beneficiats un total 248.606 contribuents, que s’han estalviat en total 22,86 milions, una mitjana de 92 euros per declaració.

A més, el caràcter acumulable de les deduccions ha permés que un total de 112.005 declarants s’hagen aplicat tant les deduccions per salut com la de pràctica esportiva, amb la qual cosa l’impacte net de la mesura arriba a les 424.603 persones beneficiàries.

**Política fiscal amb ampli impacte social**

Estes deduccions estan reservades a contribuents la base liquidable general i l’estalvi dels quals és de fins a 32.000 euros en declaració individual i 48.000 euros en conjunta.

“La política fiscal social està arribant a un amplíssim sector de la societat valenciana amb rendes mitjanes o baixes. A diferència altres deduccions en vigor, les noves deduccions han tingut un amplíssim impacte social en compensar gastos de tractaments sanitaris no coberts pel Sistema Nacional de Salut, però molt habituals com els de traumatologia, podologia, o fisioteràpia”, ha considerat la responsable d’Hisenda.

La consellera ha recordat que l’objectiu d’esta política fiscal social és permetre un estalvi econòmic directe per als ciutadans, però s’ha mostrat convençuda que també tindrà un efecte induït molt positiu en la generació d’activitat econòmica en forma de regularització de l’activitat no declarada.

“Ara que molts ciutadans es plantegen implantar en les seues vides hàbits de vida saludables a través de l’exercici o l’alimentació és un bon moment per a recordar-los que fer esport desgrava a la Comunitat Valenciana gràcies a la iniciativa pionera d’este Consell d’aplicar deduccions fiscals als gastos esportius”, ha conclòs.

Fecha: 17/09/2024